Didžioji šorėja

Didžioji šorėja (Shorea faguetiana) – sparneninių (Dipterocarpaceae) šeimos, šorėjų genties medis. 

Tai aukščiausias magnolijūnų augalas, Žemės tropikų regiono ir Azijos medžių rūšis, bei viena iš dešimties aukščiausių pasaulio medžių rūšių. 2018 m. pab. duomenimis, tarp dabar augančių aukščiausių medžių, tai antra pagal aukštį rūšis, ir už ją aukščiau užauga tik viena medžių rūšis - visžalė sekvoja.

Paplitimas 
Nykstanti rūšis. Natūraliai auga atogrąžų Azijos pietryčiuose: Borneo saloje, Malakos pusiasalyje.

Augavietės 
Didžioji šorėja gamtoje aptinkama atogrąžų klimato drėgnose žemumose ar kalvoto reljefo gerai pralaidžiuose, molinguose dirvožemiuose 0-1000 metrų aukštyje, kur ištisus metus iškrinta krituliai.

Aukščiausių didžiųjų šorėjų matmenys 
 2019 m. sausio 6 d. įlipus į medį, buvo išmatuota 100,8 m aukščio didžioji šorėja. Ji dabar oficialiai pripažinta aukščiausiu Žemės tropikų regiono medžiu, aukščiausiu medžiu Azijos žemyne bei aukščiausiu magnolijūnų skyriaus individu. Medžiui buvo suteiktas „Menara“ vardas, kas Malaizijoje vartojama malajų kalba reiškia - bokštas. Medis auga šiaurės rytų Borneo salos dalyje, Malaizijai priklausančios Sabaho valstijos Danumo slėnyje. Vien tik be šaknų sistemos, kaip manoma šis individas sveria apie 81,500 kilogramų. Paguldžius ant žemės, jis būtų beveik futbolo aikštės ilgio arba beveik dvigubai aukštesnis už Vilniaus katedros varpinę, kurios aukštis su kryžiumi 57 metrai. Šio medžio išmatavimui naudojo virvutę su svareliu, kas laikoma patikimiausiu medžių matavimo būdu.
 2018 m. gegužės 28 d. Borneo saloje, Malaizijai priklausančioje Sabaho valstijoje ir joje esančiame Tavau kalvų nacionaliniame parke (Tawau Hills National Park),  buvo pastebėta aukšta didžioji šorėja. Jos aukštis 96,9 m. Šis medis auga už 9,5 km nuo parko pagrindinės stotelės arba maždaug už 24 kilometrų nuo Tavau miesto.
 2016 metų pabaigoje Malaizijos Sabaho valstijos Danumo slėnyje (š.r.Borneo sala) buvo pastebėtas 94,1 m aukščio medis, dabar žinomas anglišku pavadinimu kaip „Minecraft tree“. Iki 2018 m. gegužės 28 d. buvo tituluojamas aukščiausiu Žemės atogrąžų srytyje augančiu medžiu. Šis medis turi atramines šaknis, o aukščiau jų, kamieno skersmuo 214 cm. Čia gyvenantys vietiniai žmonės šią rušį vadina „Seraya kuning siput“.
 2016 metų viduryje, Maliau baseino draustinyje (Maliau Basin Conservation Area), esančiame Malaizijos Sabaho valstijoje, š.r.Borneo saloje buvo pastebėta 89,5 m aukščio medis.
 Medžio žinomo kaip „Poko gergassi“ aukštis 88,33 m. Augimo vieta – Tavau kalvų nacionalinis parkas, Malaizijos Sabaho valstija esanti š.r. Borneo saloje.

Požymiai 
Aukšti arba labai aukšti lapuočiai medžiai. Kamienas tiesus.

Kiti faktai 
Šie medžiai yra bioįvairovės trauka, kur kiekviename jų aptinkama iki 1000 įvairiausių vabzdžių, grybų ir augalų rūšių.

Nykimo priežastys 
Miškų kirtimas medienos eksportui bei dirbamos žemės plėtimas miškų sąskaita. 

2017 m. duomenimis, jos medynų populiacijos savaiminio augimo regione fragmentiškos, o dėl miškų kirtimo, brandaus amžiaus pavienių didžiosios šorėjos individų ir toliau mažėja.

Taip pat skaityti 
 Pasaulio išskirtiniai medžiai
 Aukščiausi medžiai Lietuvoje

Šaltiniai

Nuorodos 
 worldfloraonline.org / Shorea faguetiana F.Heim |  Anglų k.
 theplantlist.org / Shorea faguetiana F.Heim | Anglų k.
 newscientist.com / Tallest known tropical tree discovered in Malaysia’s lost world | 8 June 2016, Anglų k.
 news.nationalgeographic.com / World's Tallest Tropical Trees Discovered | By Kevin McLean, PUBLISHED November 10, 2016
 arkive.org / Yellow meranti (Shorea hopeifolia)  | Anglų k.
 landmarktrees.net / Shorea faguetiana - vienas aukščiausių medžių rūšių (iliustruota nuotraukomis) | Anglų k.
 zipcodezoo.com / Shorea faguetiana | Anglų k.
 unitedplantsavers.org / Restoration of the Heart, Lessons from the All Mighty Shorea faguetiana Tree, February 14, 2017 by Susan Leopold, PhD | Anglų k.

Medžiai ir krūmai
Sparneniniai